Covid-19 en die werkplek: Pas só jou CV aan - Solidariteit Wêreld LoopbaanSolidariteit Wêreld Loopbaan
Tuis › Artikels › Covid-19 en die werkplek: Pas só jou CV aan
Die Covid-19-pandemie het die wêreld van werk aansienlik verander, wat tot gevolg het dat werkgewers nou moontlik vir ander vaardighede soek wanneer hulle die CV's van potensiële werknemers bestudeer.
Voornemende werknemers, hetsy diegene wat vir die eerste keer werk soek, diegene wat die arbeidsmark weer wil betree of selfs diegene wat 'n nuwe werk soek, moet dus hul CV's aanpas om dit duidelik te maak watter nuwe of gewenste vaardighede hulle kan bied.
Die veranderings in die werkplek tydens Covid-19 het 'n aantal vaardighede in die kollig geplaas wat voorheen voordelig was om te hê, maar nou baie belangrik vir werkgewers geword het.
"Van die vaardighede waarna werkgewers in die toekoms sal soek, sluit in die vermoë van 'n kandidaat om veerkragtig te wees en onder druk te werk, om onafhanklik te werk en gemaklik te wees in die aanlynomgewing in terme van die indiening van werk, reaksie op terugvoer en effektief deel te neem aan vergaderings," sê Peter Kriel, hoofbestuurder van die Onafhanklike Instituut vir Onderwys.
Volgens Kriel is dit dus belangrik om die afgelope jaar in oënskou te neem en voorbeelde te soek waar jou werk bogenoemde vaardighede vereis het en hoe jy die vaardighede aangeleer of bemeester het. "Goeie bestuurders het natuurlik ook die afgelope jaar geleer en gegroei, en verwag nie emosielose supermense wat nie 'n voet verkeerd gesit het tydens die pandemie nie. As jy egter diep delf, sal jy gevalle vind waar jy uitdagings aangegryp het en miskien verder gegaan het en selfs presteer het op 'n vlak waartoe jy nie gedink het jy in staat is nie."
Kriel wys daarop dat voornemende werknemers nou die geleentheid het om hulself in die arbeidsmark te onderskei deur daardie vaardighede uit te lig. "Sodoende kan jy vir 'n voornemende werkgewer wys dat jy sal kan volhard selfs al is daar uitdagende omstandighede."
Dit is belangrik om ook die vaardigheidstekorte wat jy moontlik het te identifiseer sowel as bykomende vaardighede wat jou CV sal laat uitstaan. "Spesialisvaardighede was in die verlede uiters belangrik, maar nou, ongeag jou vakgebied, moet almal ook 'n veelsydige kundige wees. Dit beteken dat jy moet kan wys dat jy nie net die vaardighede van jou spesifieke vakgebied kan inspan nie, maar dat jy dit strategies kan toepas deur komplementêre vaardighede te gebruik. Jou krag as kandidaat kom nie meer net uit jou hooffokusveld nie, maar uit die unieke kombinasie van vaardighede wat jy na die tafel bring."
Kriel meen dit help nie om te wag tot dinge beter raak nie maar om nou die geleentheid aan te gryp. "Jy moet voortgaan om alles moontlik te doen om jou selfvertroue en jou vaardighede 'n hupstoot te gee en jouself te bemagtig. Deur jou benadering tot werksoek en jou persoonlike handelsmerk aan te pas by die nuwe omgewing, kan jy voortgaan om stap vir stap jou doelwitte te bereik."